google/wiki40b huggingface dataset:
Αλέκος Φωτιάδης

Βιογραφικές πληροφορίες

Γεννήθηκε στην Αλεξάνδρεια της Αιγύπτου και πέθανε στην Αθήνα. Ήταν ο πατέρας του Δημήτρη Φωτιάδη και της Αικατερίνης Φωτιάδου-Καλλιδοπούλου.
Εκ των ιδρυτών του πολιτιστικού - αθλητικού συλλόγου Ορφέα της Σμύρνης το 1890 και ο πρώτος πρόεδρος του Πανιωνίου το 1898. Σε αυτό το αξίωμα παρέμεινε έως το 1909.
Μετά την καταστροφή της Σμύρνης το Σεπτέμβρη του 1922 ήρθε στην Αθήνα και η πολιτιστική του προσφορά ήταν κυρίως μέσω των ποιημάτων του. Ένα εκ των έργων του που τον έκαναν αναγνωρίσιμο είναι το ποίημα του «Η καμπάνα» που συμπεριλαμβανόταν στο Αναγνωστικό της ΣΤ' δημοτικού του 1952.
Νούνο Μοράις

Τσέλσι

Γεννημένος στη Πεναφιέλ, ξεκίνησε τη σταδιοδρομία του στην τοπική ομάδα Πεναφιέλ, αλλά τον Αύγουστο του 2004 εντάχθηκε στην αγγλική Τσέλσι υπογράφοντας τριετές συμβόλαιο, ύστερα από επιτυχημένη δοκιμαστική περίοδο. Έκανε το ντεμπούτο του για το σύλλογο σε μια νίκη επί της Σκάνθορπ Γιουνάιτεντ για το Κύπελλο Αγγλίας τον Ιανουάριο του 2005, παίζοντας και στα 90 λεπτά. Η πρώτη του εμφάνιση στην Πρέμιερ Λιγκ πραγματοποιήθηκε στις 10 Μαΐου, ερχόμενος ως αλλαγή στα τελευταία λεπτά μίας εκτός έδρας νίκης με 3-1 επί της Μάντσεστερ Γιουνάιτεντ. 
Λόγω του γεγονότος ότι ο Μοράις δυσκολεύτηκε να πάρει χρόνο συμμετοχής ως βασικός στην πρώτη του σεζόν, δανείστηκε στη Μαρίτιμο για τη σεζόν 2005-06.

ΑΠΟΕΛ

Επιστρέφοντας στην Τσέλσι, ο Μοράις εμφανίστηκε μόνο σε δύο αγώνες πρωταθλήματος, παίζοντας συνολικά λιγότερο από 20 λεπτά στις εντός έδρας ισοπαλίες κόντρα στη Μάνστεστερ Γιουνάιτεντ και την Έβερτον και σε, συνδυαστικά, 3 αγώνες για το Κύπελλο Αγγλίας και το Λιγκ Καπ Αγγλίας.   Στις 11 Μαΐου 2007, υπέγραψε διετές συμβόλαιο με τους Πρωταθλητές Κύπρου 2006-07 ΑΠΟΕΛ, με ελεύθερη μεταγραφή. 
Κατά τη διάρκεια της θητείας του στην ομάδα της Λευκωσίας, ο Μοράις μετατράπηκε σε αμυντικό μέσο και υπέγραψε νέο συμβόλαιο μέχρι τον Ιούνιο του 2012. Από το ντεμπούτο του ήταν μία βασική αμυντική μονάδα, καθώς ο σύλλογος κέρδισε, μεταξύ άλλων, τρία πρωταθλήματα, τρία κύπελλα και τέσσερα σούπερ καπ. Επίσης, εμφανίστηκε και στους 6 αγώνες του ομίλου, κατά τη διάρκεια της πρώτης συμμετοχής του ΑΠΟΕΛ στο Τσάμπιονς Λιγκ. 
Στο Τσάμπιονς Λιγκ 2011-12, ο Μοράις ήταν αδιαμφισβήτητος βασικός παίκτης για το σύλλογο, καθώς έφτασε για πρώτη φορά στα προημιτελικά, αγωνιζόμενος σε όλα τα δέκα παιχνίδια - συμπεριλαμβανομένου του θριάμβου επί της Ολιμπίκ Λυών για τη φάση των 16, όπου σκόραρε στη διαδικασία των πέναλτι. Στις 4 Μαΐου 2012, συμφώνησε σε τριετής επέκταση του συμβολαίου του. 
Κατά τη διάρκεια της σεζόν 2013-14, εμφανίστηκε σε κάθε αγώνα της φάσης ομίλων του ΑΠΟΕΛ στο Γιουρόπα Λιγκ, όπου σημείωσε το νικητήριο γκολ στη νίκη με 2-1 επί της Μπορντό στο Γ.Σ.Π. Την επόμενη σεζόν, ήταν επίσης αυτόματη βασική επιλογή στη συμμετοχή του συλλόγου στο Τσάμπιονς Λιγκ 2014-15. 
Στις 7 Μαΐου 2016, μετά από αγώνα πρωταθλήματος με τον Απόλλωνα Λεμεσού, ο Μοράις έφτασε τους 251 αγώνες για το ΑΠΟΕΛ και έγινε ο ξένος με τις περισσότερες εμφανίσεις στην ιστορία του Κυπριακού Α΄ κατηγορίας. Στις 16 Αυγούστου, μετά από τον αγώνα εναντίον της Κοπεγχάγης στον προκριματικό γύρο του Τσάμπιονς Λιγκ 2016-17, έφτασε τους 81 αγώνες σε ευρωπαϊκούς διοργανώσεις.

Διεθνής σταδιοδρομία

Έχει αγωνιστεί με την Εθνικής Πορτογαλίας U20 (3 συμ.) και με την Εθνική Πορτογαλίας U21 (14 συμ.). 
Με την Πορτογαλία U21 έχει αγωνιστεί στο Ευρωπαϊκό Πρωτάθλημα U21 του 2006, που διοργανώθηκε στη χώρα του.
Ford Probe

Πρώτη γενιά

Η πρώτη γενιά του Ford Probe παρουσιάστηκε στο Σαλόνι Αυτοκινήτου του Σικάγο, τον Μάιο του 1988 και μπήκε στην παραγωγή τον Αύγουστο, όταν και λανσαρίστηκε στην αγορά των ΗΠΑ για την σεζόν του 1989. Χαρακτηριστικός ήταν ο φουτουριστικός, για τα δεδομένα της εποχής, σχεδιασμός του αμαξώματος. Προσφερόταν στις εκδόσεις εξοπλισμού GL, LX και GT και ήταν διαθέσιμο με τρεις κινητήρες βενζίνης: 2.2 λίτρων 4-κύλινδρο σε σειρά (Ι4), σε ατμοσφαιρική και τούρμπο έκδοση, που προερχόταν από τη Mazda και, από το 1990, έναν 3.0 λίτρων V6 της Ford. Ο τελευταίος διατέθηκε μόνο στην αμερικανική αγορά.
Στην ευρωπαϊκή αγορά διατέθηκαν ελάχιστα αντίτυπα, κυρίως από παράλληλες εισαγωγές, αλλά και από εισαγωγές της Ford Γερμανίας από τον Δεκέμβριο του 1990 κατόπιν παραγγελίας. Τα μοντέλα που εισήγαγε η Ford Γερμανίας είχαν υποστεί κάποιες αλλαγές, ώστε να πληρούν τις γερμανικές προδιαγραφές ασφαλείας.

Ασφάλεια

Αρχικά μόνο η κορυφαία έκδοση GT έφερε στάνταρ 4 δισκόφρενα και έξτρα Σύστημα Αντιμπλοκαρίσματος Τροχών (ABS), αλλά από το 1990 και μετά, τα παραπάνω ίσχυαν πλέον και για την ενδιάμεση έκδοση LX.

Ασφάλεια

Από το λανσάρισμα, καθιερώθηκε στάνταρ αερόσακος οδηγού και από την σεζόν του 1994 προστέθηκε στάνταρ αερόσακος συνοδηγού. Ωστόσο, ειδικότερα στην αγορά των ΗΠΑ μόνο η κορυφαία έκδοση GT έφερε 4 δισκόφρενα, με τη βασική έκδοση να φέρει μόνο μπροστινά δισκόφρενα, ενώ το Σύστημα Αντιμπλοκαρίσματος Τροχών (ABS) ήταν έξτρα και στις δύο εκδόσεις. Αντιθέτως, στην Ευρώπη το ABS και τα 4 δισκόφρενα ήταν στάνταρ σε όλα.

Εμπορική πορεία

Μετά το λανσάρισμα της τέταρτης γενιάς της Ford Mustang στις αρχές του 1994 και την απήχηση που γνώρισε τότε στη νεολαία, οι πωλήσεις του Probe έπεσαν κατακόρυφα και σύντομα η Ford αποφάσισε την διακοπή του Probe μέσα στο 1996, αλλά τελικώς προτίμησε να το διατηρήσει για λίγο ακόμα και η παραγωγή του έφτασε έως το 1997. Η οριστική απόφαση της διακοπής ανακοινώθηκε επίσημα από την Ford στις 17 Μαρτίου 1997 και το τελευταίο αντίτυπο κατασκευάστηκε στις 20 Ιουνίου. Μόλις 16.777 αντίτυπα σειράς Probe παρήχθησαν το 1997 (έναντι 30.079 το 1996), με αποτέλεσμα να γίνει το μοντέλο της Ford με τις λιγότερες πωλήσεις για το έτος αυτό. Πάντως οι συνολικές πωλήσεις από τις δύο γενιές του μοντέλου έφτασαν τα 837.273 αντίτυπα στα 9 έτη παραγωγής του και το Probe κατάφερε να εκπληρώσει τους στόχους πωλήσεων που είχε θέσει η Ford. Αντικαταστάθηκε το 1998 από το Ford Cougar.
Elementar

1897 - 1945

Το 1897, ο ερευνητής Max Dennstedt πρότεινε μια απλοποιημένη μέθοδο για την ανάλυση οργανικών στοιχείων στη δημοσίευσή του Über Vereinfachung der organischen Elementaranalyse, χρησιμοποιώντας λευκόχρυσο από το εργοστάσιο τήξης λευκόχρυσου της Heraeus ως καταλύτη της οξείδωσης. Το 1899, ο Richard Küch, ερευνητής στο εργοστάσιο τήξης λευκόχρυσου της Heraeus, κατάφερε να παραγάγει πολύ υψηλής καθαρότητας χαλαζιακή ύαλο, η  οποία γρήγορα βρήκε εφαρμογή στη στοιχειακή ανάλυση του άνθρακα και αζώτου  Κάπου ανάμεσα στο 1900 και 1910, ο Max Dennstedt βελτίωσε ουσιαστικά τις διαδικασίες των στοιχειακών αναλύσεων, που αποτέλεσε τη βάση για την πρώτη γενιά στοιχειακών αναλυτών με ηλεκτρικούς φούρνους που κατασκευάστηκαν από την Heraeus. Το 1923, Ο Fritz Pregl έλαβε το Νόμπελ Χημείας για την εφεύρεση της μεθόδου της μικροανάλυσης οργανικών ουσιών, χρησιμοποιώντας ειδικό αναλυτικό εξοπλισμό κατασκευασμένο από την Heraeus. Το 1932 εφευρέθηκε ο πρώτος στοιχειακός αναλυτής για ταυτόχρονη ανίχνευση άνθρακα, υδρογόνου και αζώτου.
Το 1944 και 1945 η πόλη Hanau, μια σημαντική Γερμανική βιομηχανική περιοχή, καθώς και τα εργοστάσια παραγωγής της Heraeus , σχεδόν καταστράφηκαν εξ’ ολοκλήρου από Συμμαχικούς βομβαρδισμούς.

Από το 1945

Μετά το δεύτερο Παγκόσμιο Πόλεμο, η εταιρεία διαφοροποίησε τα προϊόντα στοιχειακής ανάλυσης, αλλά μια εκτενής αναδιάρθρωση των κεντρικών επιχειρηματικών τμημάτων της Heraeus στις αρχές της δεκαετίας του 1990 οδήγησε σε σχέδια διακοπής της παραγωγής στοιχειακών αναλυτών. Το 1995, ο τομέας της στοιχειακής ανάλυσης της Heraeus εξαγοράστηκε από τον Hans-Peter Sieper, ο οποίος αναδιάρθρωσε τον τομέα με το εμπορικό σήμα Elementar. Ο γιός του Hans-Peter Sieper, Albrecht Sieper, εισήχθει στην εταιρεία το 2003 και έγινε γενικός διευθυντής το 2012. Υπο την διαχείρισή τους , η εταιρεία εξελίχθηκε σε παγκόσμιο όμιλο επιχειρήσεων με γραφεία σε Ηνωμένες Πολιτείες, Κίνα, Γαλλία, Ιταλία και Αυστραλία, και με δραστηριότητες σε πολλές άλλες χώρες.
Το 2008, η Elementar προσρόφησε την  Isoprime Ltd., μια εξειδικευμένη εταιρία κατασκευής φασματογράφων μάζας αναλογίας ισοτόπων, θέτοντας τη βάση για την εισαγωγή της στην αγορά των αναλυτών αναλογίας σταθερών ισοτόπων.

Elementar

Η Elementar είναι εξειδικευμένη στην ανάπτυξη και κατασκευή στοιχειακών αναλυτών για την μέτρηση άνθρακα, αζώτου, θείου, υδρογόνου και οξυγόνου με εφαρμογές στην ποιότητα των τελικών προϊόντων και την καθαρότητα των τροφίμων, καυσίμων, χημικών και φαρμακευτικών προϊόντων. Το εργοστάσιο παραγωγής εδρεύει στο Hanau, Γερμανία.

Isoprime

Η Isoprime κατασκευάζει φασματογράφους μάζας αναλογίας  ισοτόπων για τη μέτρηση της αναλογίας σταθερών ισοτόπων  άνθρακα, αζώτου, θείου, υδρογόνου και οξυγόνου στη βιομηχανία και στα ακαδημαϊκά ιδρύματα. Το εργοστάσιο παραγωγής εδρεύει στο Manchester, Ηνωμένο Βασίλειο.

Πελατολόγιο

Η Elementar προμηθεύει όργανα και εξοπλισμό σε κατασκευαστικές εταιρίες και παρόχους υπηρεσιών στη χημική βιομηχανία και φαρμακοβιομηχανία, τον ενεργειακό τομέα, τη βιομηχανία τροφίμων και τη γεωργία. Ο ρυθμός εξαγωγών είναι >80%.
Ισαάκ Κίζε Τελέν

Συλλογική Καριέρα

Το 2011, ο επιθετικός πραγματοποίησε το μεγάλο άλμα, αγωνιζόμενος για πρώτη φορά στην πρώτη κατηγορία του σουηδικού ποδοσφαίρου με τα χρώματα της ΙΦΚ Νόρσεπιγκ ΦΚ. Πραγματοποίησε την πρώτη του συμμετοχή σε ηλικία 19 ετών, ενώ αγωνίστηκε συνολικά δυόμισι σεζόν με τα χρώματα του συλλόγου.
Το ιδιαιτέρως νεαρό της ηλικίας του, σε συνδυασμό με το ταλέντο του, τράβηξαν το ενδιαφέρον αρκετών συλλόγων και ο Ισαάκ Κίζε Τελέν μεταγράφηκε στη συνέχεια στην Μάλμε ΦΦ, κατόχου του τίτλου του πρωταθλήματος και προκριθείσας για το ΟΥΕΦΑ Τσάμπιονς Λιγκ μετά το πέρας της προκριματικής φάσης. Τα πράγματα, τότε, εξελίχθηκαν αρκετά γρήγορα. Σε διάστημα λίγων εβδομάδων, κατάφερε να καθιερωθεί ως ένα μεγάλο ταλέντο του σουηδικού ποδοσφαίρου, αγωνίστηκε για πρώτη φορά στο Τσάμπιονς Λιγκ και διακρίθηκε στο πρωτάθλημα, όπου σημείωσε 5 τέρματα σε 14 συμμετοχές. Αγωνιζόμενος ως βασικός στις ευρωπαϊκές διοργανώσεις (6 συμμετοχές, 1 ασίστ), το ίδιο διάστημα πέτυχε να κληθεί στην εθνική ομάδα της χώρας.
Έπειτα από διάστημα παραμονή, μόλις, έξι μηνών στην Μάλμε ΦΦ, μεταγράφηκε επισήμως στην Ζιροντέν Μπορντό στις 22 Ιανουαρίου 2015. Πέτυχε το πρώτο του τέρμα με την Μπορντό στις 31 Φεβρουαρίου 2015 στη διάρκεια μιας αναμέτρησης απέναντι στην Ρενς.

Διεθνής Καριέρα

Στις 14 Οκτωβρίου 2014, βοήθησε την Εθνική Σουηδίας U21 να προκριθεί για το Ευρωπαϊκό Πρωτάθλημα U21 του 2015, πετυχαίνοντας δύο τέρματα απέναντι στην Γαλλία σε επαναληπτικό αγώνα μπαράζ. Χάρη στα δυο του τέρματα, η Σουηδία πήρε τη νίκη με σκορ 4-1 έπειτα από μια ήττα με σκορ 0-2 στην πρώτη αναμέτρηση που είχε διεξαχθεί στη Γαλλία. 
Η πρώτη συμμετοχή του Ισαάκ Κίζε Τελέν με την πρώτη ομάδα της Σουηδίας ήρθε στις 18 Νοεμβρίου 2014, σε μια αναμέτρηση με αντίπαλο την Γαλλία στο Σταντ Βελοντρόμ της Μασσαλίας, όπου η Γαλλία επικράτησε με σκορ 1-0.
Μπολέσλαφ Δ΄ της Βαρσοβίας

Βιογραφία

Ήταν ο μόνος (επιζήσας της ενηλικίωσης) γιος τού Μπολέσλαφ διαδόχου στη Βαρσοβίας (γιου τού Γιάνους Α΄ του Παλαιού) και της Άννας των Γκεντιμινιδών, κόρης τού Φέοντορ (γιου τού Αλγκίρντας μεγάλου δούκα της Λιθουανίας).
Το 1422 απεβίωσε ο θείος του Γιάνους ο Νέος διάδοχος της Βαρσοβίας και το 1424 ο πατέρας του, έτσι έγινε ο μόνος επιζών απόγονος τού πάππου του. Τότε το 1428 ο Γιάνους Α΄, για να εξασφαλίσει τη διαδοχή του, έβαλε τους τοπικούς ευγενείς να δηλώσουν υποτέλεια στον 7ετή εγγονό του ως μέλλοντα ηγεμόνα τους. Πράγματι, όταν το 1429 ο Γιάνους Α΄ ο Παλαιός δούκας απεβίωσε, ο Μπολέσλαφ Δ΄ έγινε δούκας της Βαρσοβίας. Ήταν ανήλικος και η μητέρα του ανέλαβε επίτροπος της αρχής αντ' αυτού ως το 1436, οπότε ο Μπολέσλαφ Δ΄ ενηλικιώθηκε και άσκησε την εξουσία προσωπικά.
Γλώσσες της Πόλης του Βατικανού

Η Πόλη του Βατικανού είναι πόλη-κράτος που δημιουργήθηκε το 1929. Ως εκ τούτου, έγινε σαφώς διαχωρισμένο από την Αγία Έδρα, η οποία ήδη υπήρχε για πολλούς αιώνες πριν από την ημερομηνία αυτή.
Το σύνταγμα της χώρας δεν αναφέρει επίσημη γλώσσα. Ωστόσο, σύμφωνα με την παράγραφο 2 του Legge sulle fonti del diritto ("Νόμος σχετικά με τις πηγές του δικαίου"), της 7ης Ιουνίου 1929, εκδίδει τους νόμους και τους κανονισμούς δημοσιεύοντας τους στο Supplemento per le leggi e disposizioni dello Stato della Città del Vaticano στα ιταλικά, το οποίο επισυνάπτεται στο Acta Apostolicae Sedis. Η επίσημη ιστοσελίδα του Βατικανού χρησιμοποιεί τα αγγλικά, ιταλικά, γαλλικά, γερμανικά, ισπανικά, λατινικά, πορτογαλικά, αραβικά, τα οποία βρίσκονται στην επίσημη ιστοσελίδα της Αγίας έδρας.

Περιγραφή

Εντός του κράτους, χρησιμοποιούνται πολλές γλώσσες. Για παράδειγμα, οι νεοσύλλεκτοι της Ελβετικής Φρουράς του Ποντίφικα παίρνουν τον όρκο στη γλώσσα του καντονιού στο οποίο ανήκουν: γερμανικά, γαλλικά ή ιταλικά. Η ημιεπίσημη εφημερίδα της Αγίας Έδρας L'Osservatore Romano δημοσιεύεται στα ιταλικά, αγγλικά, γαλλικά, γερμανικά, πολωνικά, πορτογαλικά και ισπανικά. Μια έκδοση στα Μαλαγιαλάμ προστέθηκε τον Ιούλιο του 2008.
Η Αγία Έδρα χρησιμοποιεί κυρίως τη λατινική για τα πιο σημαντικά επίσημα έγγραφα, τα οποία δημοσιεύονται στο Acta Apostolicae Sedis.
Δεδομένου ότι το κράτος ήρθε σε ύπαρξη το 1929, τα περισσότερα από τα κτίρια που βρίσκονται μέσα σε αυτό χτίστηκαν πριν από αιώνες. Έτσι οι επιγραφές είναι κυρίως στα λατινικά αλλά υπάρχουν και επιγραφές στα ιταλικά, ελληνικά, γαλλικά και γερμανικά.
Από το 1870 έως το 1929 το Βατικανό ήταν μέρος του Βασιλείου της Ιταλίας, του οποίου επίσημη γλώσσα ήταν επίσης τα ιταλικά. Πριν από το 1870 ήταν μέρος των Παπικών Κρατών, στα οποία ομιλούνταν τα τυπικά ιταλικά (βασισμένα στην διάλεκτο της Τοσκάνης) και διάφορες ιταλικές διάλεκτοι όπως η Εμιλιάνο-Ρομανιόλο αλλά στους πρώτους αιώνες της ύπαρξής του κράτους χρησιμοποιούνταν τα λατινικά για όλους τους επίσημους σκοπούς. Νωρίτερα ακόμα, ήταν μέρος της Ρωμαϊκής Αυτοκρατορίας. Τα πρώτα ιστορικά αρχεία δείχνουν ότι ο όρος "Βατικανό" χρησιμοποιήθηκε για να αναφερθεί σε μια ελώδη περιοχή, μεγαλύτερο από το Κράτος της Πόλης του Βατικανού. Κατά τη διάρκεια της μοναρχίας και την εποχή της δημοκρατίας, η περιοχή ήταν γνωστή ως Ager Vaticanus. Από τον 2ο αιώνα μ.Χ., το τοπωνύμιο Vaticanum εφαρμόστηκε σε μια περιοχή που αντιστοιχεί περίπου στο παρόν σύνορο του κράτους της Πόλης του Βατικανού.
Βόλφγκανγκ του Άνχαλτ-Κέτεν

Βιογραφία

Ήταν ο μόνος γιος του Βάλντεμαρ ΣΤ΄ πρίγκιπα του Άνχαλτ-Κέτεν και της Μαργαρίτας 1464-1539, κόρης του Γκύντερ ΛΣΤ΄ κόμη του Σβάρτσμπουρκ & κυρίου του Άρνστετ.
Ήταν 8 ετών, όταν έγινε δεκτός στο Πανεπιστήμιο του Λάιπτσιχ (Λειψίας). Το 1508 διαδέχθηκε τον πατέρα του· η διαμονή του ήταν στο Κέτεν. Το 1521, στη Συνέλευση (Diet) στο Άουγκσμπουργκ συνάντησε τον Μαρτίνο Λούθηρο, ο οποίος με την εκεί ομιλία του κέρδισε την καρδιά του Βόλφγκανγκ. Με τη βοήθεια εκείνου εισήγαγε τη Μεταρρύθμιση στο Κέτεν (1525) και στο Μπέρνμπουρκ (1526). Μετά τη Σαξονία, ήταν η δεύτερη αποδοχή του Προτεσταντισμού. Το 1526, μαζί με άλλους πρίγκιπες, κέρδισε τον Κάρολο Ε΄ των Αψβούργων της Γερμανίας· αργότερα οι νικητές ίδρυσαν την Σμαλκαλδική Ένωση. 
Το 1566 απεβίωσε στο Τσερμπστ σε ηλικία 74 ετών. Ήταν άγαμος και τον διαδέχθηκαν οι γιοί του εξαδέλφου του, οι Ιωακείμ-Ερνέστος και Βερνάρδος Δ΄.
Φρειδερίκος, Πρίγκιπας της Ουαλίας

Βιογραφία

Γεννήθηκε την 1η Φεβρουαρίου 1707 στο Ανόβερο και ήταν ο πρωτότοκος γιος του Βασιλιά Γεωργίου Β΄ και της Καρολίνας του Άνσμπαχ, καθώς και ο πατέρας του Βασιλιά Γεωργίου Γ΄.
Ο Φρειδερίκος έφθασε στην Αγγλία το 1728, το επόμενο δηλαδή έτος από εκείνο που ο πατέρας του έγινε Βασιλιάς, και στις 8 Ιανουαρίου 1729 ονομάστηκε Πρίγκιπας της Ουαλίας. Από το 1728 ως το 1751 υπηρέτησε ως πρύτανης του Πανεπιστημίου του Δουβλίνου, ενώ το πορτραίτο του βρίσκεται ακόμα στο Κολέγιο Τρίνιτι του Δουβλίνου.
Ήρθε σε σύγκρουση με τον πατέρα του όταν υποστήριξε μια σειρά από πολιτικούς της αντιπολίτευσης. Υποστήριξε την Όπερα της Αριστοκρατίας έναντι εκείνης του Γκέοργκ Φρήντριχ Χαίντελ, που υποστήριζε ο πατέρας του. Έφθασε μάλιστα στο σημείο να διαδώσει τη φήμη ότι ο πατέρας πέθαινε, αναγκάζοντας τον τελευταίο να παρευρεθεί δημοσίως και να διαψεύσει το γιο του. Το 1736 ο Φρειδερίκος νυμφεύτηκε την δεκαεπτάχρονη τότε Αυγούστα της Σαξονίας-Γκότα στο Παλάτι του Αγίου Ιακώβου. Το 1737 έβγαλε μέσα στη νύχτα την έγκυο γυναίκα του έξω από το Παλάτι του Χάμπτον Κορτ, προκειμένου να μην παρευρεθούν στην γέννηση του παιδιού του οι γονείς του Γεώργιος και Καρολίνα.
Ο Φρειδερίκος πέθανε στο Κλίβντεν Χάουζ στις 31 Μαρτίου 1751, σε ηλικία 44 ετών, από απόστημα στον πνεύμονα. Η κηδεία του έγινε στις 13 Απριλίου 1751 στο Αββαείο του Ουέστμινστερ, όπου ούτε ο Βασιλιάς ούτε άλλο μέλος της βασιλικής οικογένειας ήταν παρών.
Κουέντιν Σμιθ

Καριέρα

Ο Σμιθ μεγάλωσε στον Καναδά. Έλαβε το πρώτο του πτυχίο στη φιλοσοφία από το Antioch College και διδακτορικό στο Boston College. Δούλεψε ως βοηθός καθηγητής φιλοσοφίας στο Πανεπιστήμιο του Κεντάκι. Ο Σμιθ ένιωθε πως δεν μπορούσε να χάνει τον χρόνο του διδάσκοντας και παραιτήθηκε από το πανεπιστήμιο για να γίνει ανεξάρτητος ερευνητής. Τελικά προσελήφθη ως καθηγητής φιλοσοφίας στο Πανεπιστήμιο του Δυτικού Μίσιγκαν το 1993 και συνταξιοδοτήθηκε το 2015.
Παγκόσμιο Κύπελλο Ποδοσφαίρου Ενόπλων 1979

Το 29ο Παγκόσμιο Κύπελλο Ποδοσφαίρου Ενόπλων (ΣΙΣΜ) (τελική φάση) διεξήχθη στο Κουβέιτ, από 1 ως 15 Ιουνίου 1979. Νικήτρια αναδείχθηκε η ομάδα του Ιράκ που νίκησε την Ιταλία στα πέναλτι.
Εθνική Λιθουανίας (καλαθοσφαίριση γυναικών)

Συμμετοχές σε διεθνείς διοργανώσεις

Το πρώτο επίσημο παιχνίδι καλαθοσφαίρισης μεταξύ γυναικών στη Λιθουανία, έλαβε χώρα στις 10 Σεπτεμβρίου του 1922. Η χώρα αντιπροσωπεύτηκε στη FIBA για πρώτη φορά το 1936. Δύο χρόνια μετά, το 1938, η Εθνική Λιθουανίας κατέλαβε τη 2η θέση στο πρώτο Ευρωπαϊκό Πρωτάθλημα Γυναικών που διεξήχθη στη Ρώμη της Ιταλίας. Προπονητής της ομάδας ήταν ο Φελίξας Κριαουσίουνας, ήδη φημισμένος για τις επιτυχίες το με την ανδρική ομάδα.
Μετά το Β' Παγκόσμιο Πόλεμο, οι αθλήτριες λιθουανικής καταγωγής συμμετείχαν στις διεθνείς διοργανώσεις με τα χρώματα της Σοβιετικής Ένωσης. Ως μέλη της ομάδας αυτής, οι Λιθουανοί (άνδρες και γυναίκες) κατέκτησαν συνολικά 17 ολυμπιακά μετάλλια (8 χρυσά, 6 ασημένια και 3 χάλκινα), 17 μετάλλια σε Παγκόσμια Πρωταθλήματα (11 χρυσά, 5 ασημένια και ένα χάλκινο), και 51 μετάλλια σε Ευρωπαϊκά Πρωταθλήματα (36 χρυσά, 4 ασημένια και 11 χάλκινα).
Η Εθνική Λιθουανίας επέστρεψε στις διοργανώσεις της FIBA για το Ευρωπαϊκό Πρωτάθλημα Γυναικών του 1995, στο οποίο και κατέλαβε την 5η θέση. Η μεγαλύτερη επιτυχία της ομάδας έλαβε χώρα δύο χρόνια αργότερα, το 1997, οπότε και κατέκτησε το χρυσό μετάλλιο στο Ευρωπαϊκό Πρωτάθλημα της Ουγγαρίας. Αποτελεί τον πρώτο και τελευταίο μέχρι σήμερα τίτλο για τη γυναικεία ομάδα της Λιθουανίας.
Συμπέρασμα του Μπέυζ

Αναβάθμιση του Μπέυζ

Η ανανέωση του Μπέυζ χρησιμοποιείται ευρέως και είναι υπολογιστικά βολική. Ωστόσο, δεν είναι ο μόνος ανανεωτικός κανόνας που μπορεί να θεωρηθεί ως "λογικός"
Ο Ian Hacking επισήμανε ότι τα παραδοσιακά επιχειρήματα του δεν καθόρισαν την αναβάθμιση του Μπέυζ: άφησαν ανοιχτή την πιθανότητα ότι οι μη-αναβαθμισμένοι κανόνες του Μπέυζ μπορούσαν να αποφύγουν τo Dutch Book. Ο Ian Hacking έγραψε "Ούτε τα επιχειρήματα του Dutch book, ούτε κανένα άλλο αξίωμα πιθανοτήτων στην περσοναλιστική "αποθήκη" των στοιχείων συνεπάγεται την δυναμική υπόθεση. Κανένα δε συνεπάγεται τον Μπευζιανισμό. Ο περσοναλισμός προϋποθέτει τη δυναμική υπόθεση για να γίνει Μπευζιστικός.
Όντως υπάρχουν μη-Μπευζιανοί κανόνες ανανέωσης του οι οποίοι επίσης αποφεύγουν το Dutch Book, όπως αναφέρεται στα βιβλία που ασχολούνται με την κινηματική πιθανότητα και στη δημοσίευση των κανόνων του Richard C. Jeffrey που προσαρμόζει τους κανόνες του Μπέυζ στην περίπτωση όπου τα στοιχεία αυτά καθ'αυτά έχουν εκχωρηθεί ως πιθανότητα.

Συμπερασματολογία σε αποκλειστικές και αναλυτικές πιθανότητες

Εάν τα στοιχεία χρησιμοποιούνται συνεχώς για την αναβάθμιση των γεγονότων πάνω σε ένα σύνολο αναλυμένων προτάσεων το συμπέρασμα του Μπέυζ μπορεί να θεωρηθεί ως πράξη στα δεδομένα αυτά σαν ολότητα.
2904 Μίλμαν

Φυσικά χαρακτηριστικά

Η μέση διάμετρος του Μίλμαν εκτιμάται σε 16,88 ± 2,0 χιλιόμετρα. O φασματικός τύπος του είναι άγνωστος, ενώ το γεωμετρικό άλβεδό του είναι 0,142 ± 0,041.
Ρουαπέχου

Ηφαιστειακή δραστηριότητα

Το ηφαίστειο έχει εκραγεί τα έτη 1861, 1895, 1903, 1945, 1969, 1971, 1975, 1988, 1995, 1996 και 1997. 
Μεταξύ των εκρήξεων σχηματίζεται μια κρατηριακή λίμνη από το λιωμένο χιόνι. Όταν μια έκρηξη σχηματίζει φράγμα από τέφρα στην έξοδο της λίμνης, το φράγμα μπορεί να καταρρεύσει όταν η λίμνη ανέβει πάνω από το επίπεδο της κανονικής της εξόδου, προκαλώντας έναν χείμαρρο λάσπης γνωστό ως λαχάρ. 
Ένα λαχάρ στις 24 Δεκεμβρίου 1953 προκάλεσε την καταστροφή Τανγκιγουάι, κατά την οποία έχασαν τη ζωή τους 151 άνθρωποι.
Enterprise (αερόστατο)

Το Enterprise ήταν αερόστατο αερίου που κατασκεύασε ο καθηγητής Θαντέους Λόου, μαζί με τον πατέρα του Κλόβις Λόου το 1858. Ήταν το δεύτερο αερόστατο που κατασκεύασε ο Λόου στο εργαστήριο του στο Χόμποκεν του Νιου Τζέρσεϊ και το ονόμασε έτσι (enterprise=εγχείρημα) μετά από την ρητή έγκριση της συζύγου του Λεοντίν για τον χρόνο και το χρήμα που αφιέρωσαν για την κατασκευή του. Το Enterprise ήταν φτιαγμένο από Ινδικό μετάξι, ελαφρύ σχοινί και ένα βερνίκι που ήταν πατέντα του Λόου (μυστικής συνταγής) το οποίο κρατούσε το κάλυμμα φουσκωμένο για διάστημα έως και δύο εβδομάδων.

Από το Σινσινάτι στη Νότια Καρολίνα

Το Enterprise ήταν ανάμεσα σε μια ομάδα μικρών αεροστάτων που μεταφέρθηκαν στο Σινσινάτι τον Μάρτιο του 1861 ώστε να δοκιμαστούν για την προτεινόμενη υπερατλαντική πτήση που σχεδιαζόταν να πραγματοποιηθεί τον Ιούνιο του 1861. Ο Λόου είχε ήδη πραγματοποιήσει επιτυχημένη δοκιμαστική πτήση με το υπεργιγαντιαίο αερόστατο του City of New York (που μετονομάστηκε σε Great Western), τον Ιούνιο του 1860. Ωστόσο, οι απόπειρες του να απογειωθεί για την πραγματοποίηση υπερατλαντικής πτήσης τον Σεπτέμβριο ματαιώθηκαν λόγω των καιρικών συνθηκών, οι οποίες κατέστρεψαν το αερόστατο σε τέτοιο βαθμό που το εγχείρημα αναβλήθηκε μέχρι την επόμενη άνοιξη. Ο καθηγητής Τζόζεφ Χένρι του Ινστιτούτου Σμιθσόνιαν τον συμβούλευσε να πραγματοποιήσει δοκιμαστική πτήση από σημείο δυτικά της ανατολικής ακτής των ΗΠΑ. Αυτό θα διατηρούσε το ενδιαφέρον των επενδυτών του. Έτσι ο Λόου επέλεξε το Σινσινάτι.
Το αερόστατο του Λόου χρησιμοποιούσε τους κανονικούς ανατολικούς ανέμους, πλέοντας κάτω από τον αεροχείμαρρο. Ήταν πρόθεσή του να περιμένει τις τέλειες συνθήκες, δηλαδή έναν άνεμο που θα φυσούσε από δυτικά μέσω του οποίου θα πετούσε και θα έπιανε ανατολική πορεία. Ήταν ένας μήνας πριν τη στιγμή που αυτές οι συνθήκες πραγματοποιήθηκαν. Ο Λόου κλήθηκε σε γεύμα το οποίο πραγματοποιούνταν με αφορμή το φούσκωμα του αεροστάτου. Στις 4 π.μ. της 19ης Απριλίου 1861, ο Λόου επιβιβάστηκε στο Enterprise με ένα κουτί που περιείχε ζεστό καφέ τυλιγμένο σε μια κουβέρτα, ακόμη ένα με νερό και μερικές εφημερίδες από το Σινσινάτι.
Ο Λόου απογειώθηκε με δυτική κατεύθυνση εν μέσω του σκότους. Το πρωί καταγράφηκε να βρίσκεται πάνω από το Κεντάκι. Είχε αποκτήσει ύψος πάνω από 6.000 μέτρα (20.000 πόδια) σύμφωνα με τα όργανα του αεροστάτου και είχε διανύσει απόσταση 1.440 χιλιομέτρων (900 μίλια) κυκλικής διαδρομής προτού προσγειωθεί στο Γιούνιονβιλ της Νότιας Καρολίνα. Εκεί τέθηκε σε κατ' οίκον περιορισμό μιας και θεωρήθηκε κατάσκοπος, και πέρασαν μερικές μέρες διαπραγματεύοντας την μοίρα του μέχρι που ένας καθηγητής ενός τοπικού κολεγίου επιβεβαίωσε πως το επάγγελμα του Λόου ήταν καθηγητής. Επιτράπηκε στον Λόου να επιστρέψει στο Σινσινάτι και να παραλάβει τα αερόστατα του. Ήταν η στιγμή που ζητήθηκε η προσφορά των υπηρεσιών του στον Ενωτικό Στρατό.
Γνήτες

Γνήτες ή Ίγνητες ονομάζονταν στη Ρόδο οι «γνήσιοι» (από όπου και η προέλευση της λέξεως), δηλαδή οι προϊστορικοί Έλληνες ιθαγενείς κάτοικοι του νησιού. Οι «`Ιγνητες Ρόδιοι» ήταν όσοι απέδιδαν την καταγωγή τους στους 6 μυθικούς αδελφούς Γνήτες. Κατά την ελληνική μυθολογία οι Γνήτες ήταν γιοι του θεού Ποσειδώνα και της αδελφής των Τελχίνων Αλίας ή Καφείρας ή Λευκοθέας. Οι Ρόδιοι πίστευαν ότι οι Γνήτες κατοικούσαν στην ανατολική πλευρά του νησιού τους και για τον λόγο αυτό τους έδιναν την ονομασία «προσηώοι δαίμονες» (= «οι προς την αυγή δαίμονες»).
Κατά την τοπική παράδοση (Διόδ., Ε 55) οι Γνήτες κάποτε εμπόδισαν τη θεά Αφροδίτη να αποβιβασθεί στη Ρόδο και η θεά τους τιμώρησε «εμβαλούσα αυτοίς μανίαν», δηλαδή τους ενεφύσησε ερωτική μανία, υπό την κυριαρχία της οποίας βίασαν τη μητέρα τους και έκαναν πολλά άλλα κακουργήματα. Για αυτές τις πράξεις τους, ο Ποσειδώνας αναγκάσθηκε να τους κρύψει κάτω από τη γη.